સુરેન્દ્રનગર શહેરમાં પીવાના પાણીની અનેક વિસ્તારોમાં પરોજણ શરૂ થતા શહેરીજનો ત્રાહિમામ્ પોંકારી ઉઠ્યા છે. પાણી માટે વારંવાર રજૂઆત કરવા છતાં આંખ આડા કાન કરવામાં આવતા પાલિકાના શાસકો સામે શહેરીજનોનો આક્રોશ જોવા મળી રહ્યો ત્યારે સુરેન્દ્રનગર નગરપાલિકાના વોર્ડ નં. ૮માં ભાજપના મહિલા સદસ્યના પતિ સાથે પાણી બાબતે આ વિસ્તારના રહીશો સાથે બોલાચાલી થઈ હતી. જેમાં મહિલા સદસ્યાના પતિ પર બે શખ્સોએ હૂમલો કર્યો હતો. આથી હાથ અને પગે ઈજા પહોંચતા સારવાર માટે હોસ્પિટલ ખસેડવામાં આવ્યા છે.